Vrystaat-polisie waarsku teen nuwe slenterFoto: LoboStudioHamburg/Pixabay.com Die polisie in die Vrystaat het mense gewaarsku teen boosdoeners wat voorgee bankbeamptes te wees en dan persone se kredietkaartbesonderhede via ŉ telefoonoproep verkry. “Verskeie sake van bedrog is aanhangig gemaak nadat niksvermoedende slagoffers telefonies deur mense gekontak is wat voorgee dat hul beamptes van die bank is, inligting oor hul kredietkaarte verkry is en dit daartoe gelei het dat hulle uiteindelik baie van hul hardverdiende geld kwyt is,” het kapt. Stephen Thakeng Saterdag gesê. Tussen 20 en 22 Februarie is daar drie sulke gevalle aangemeld waarin die modus operandi telkens dieselfde was. Onskuldige persone sal glo ook ŉ SMS ontvang wat sê “ Pay ZAR (X bedrag) to Takealot online. Reject if not your transaction. 1 – accept. 9 reject.” Volgens Thakeng sal persone soms dan “1” druk en dan word die transaksie goedgekeur en hul bankrekeninge bedreig. Thakeng het gewaarsku dat niemand enige bankbesonderhede oor die telefoon moet verskaf nie en eerder die tak self moet besoek indien hulle onseker is. Slagoffers kan lt.kol. Stephen Mathakhoe by 082 525 2168 bel.